Správa je predkladaná v zmysle zákona NR SR č.369/1990 Zb. o obecnom zriadení §18 f v znení neskorších zmien a doplnkov a Štatútu mesta Košice §18 ods. 4 písmeno a od posledného rokovania Mestského zastupiteľstva v Košiciach konaného dňa 27.04.2010.
Súčasťou tejto správy sú správy o  kontrolách, ktoré boli vykonané v súlade s plánom úloh ÚHK na prvý polrok 2010 – schválené uznesenie MZ č.1008 zo dňa 15.12.2009. 
1.	Správy o výsledku kontrol nakladania s majetkom a vybraných položiek príjmov a výdavkov na troch základných školách. 
Cieľom kontroly bolo zistiť, ako sú v kontrolovaných subjektoch dodržiavané príslušné ustanovenia zákonov, všeobecných záväzných predpisov a interných predpisov. Kontrola sa týkala obdobia rokov 2008 – 2009. Ide o tieto subjekty: 
•	ZŠ Fábryho 44, Košice 
V  kontrolovanom subjekte nebolo zistené porušenie zákonov, všeobecných záväzných predpisov a interných predpisov.
•	ZŠ Abovská č. 36, Košice – Barca 
V kontrolovanom subjekte bolo zistené porušenie zákona č.431/2002 Z. z. o účtovníctve. Správa obsahuje stanovisko k zisteným nedostatkom a prijaté opatrenia kontrolovaného subjektu.
•	ZŠ Belehradská 21, Košice
V kontrolovanom subjekte bolo zistené nasledovné porušenie zákonov:
a.	Zákon č.431/2002 Z. z. o účtovníctve §34 ods. 2,
b.	Zákon č.152/1994 Z. z. o sociálnom fonde §7,
c.	Zákon č.283/2002 Z. z. o cestovných  náhradách,
Zároveň bola porušená interná smernica o cestovných náhrad.
Správa obsahuje stanovisko k zisteným nedostatkom a prijaté opatrenia kontrolovaného subjektu.
2.	Správa o výsledku kontroly použitia a vyúčtovania finančných prostriedkov z rozpočtu Mesta Košice v roku 2009 u prijímateľa dotácie – MFK Košice a.s. . 
Cieľom kontroly bolo zistiť, ako kontrolovaný subjekt používa dotácie poskytnuté z rozpočtu mesta Košice za rok 2009. 
Zároveň chcem uviesť, že MFK a.s. nevedie samostatný bankový účet pre finančné prostriedky, ktoré poskytuje Mesto Košice zo svojho rozpočtu. Z tohto dôvodu nie je možné odkontrolovať použitie finančných zdrojov jednoznačne. MFK a.s. sleduje spotrebu v účtovníctve cez samostatné strediská a im priradených čísiel.
Výsledok kontroly poukázal na nedostatky vo fakturácií za stravné a služieb spojených s užívaním prenajatých nebytových priestorov. 
Správa obsahuje stanovisko k zisteným nedostatkom a prijaté opatrenia kontrolovaného subjektu.

Svoju činnosť od posledného zasadnutia MZ v Košiciach som vykonávala v nasledujúcich oblastiach:
A.	Podnety verejnosti
1.	Žiadosť právnických osôb o prešetrenie podnetu, týkajúca sa správania spoločnosti Rekviem, s.r.o. Košice. 
Uvedená spoločnosť ako prevádzkovateľ pohrebiska je povinná prevádzkovať pohrebisko v súlade so schváleným prevádzkovým poriadkom, ktorý bol schválený uznesením MZ č.1206 zo dňa 26.10.2006 a v zmysle zákona č.470/2005 Z.z. o pohrebníctve. Prevádzkovateľ pohrebiska je zaviazaný uvedeným uznesením zriaďovať miesta na hroby, urnové miesta, kolumbária a urnové háje. Na základe reklamácií od občanov, vedenie spoločnosti sa rozhodlo zmeniť dodávateľa urnových hrobov a kolumbárií. Počas zimného obdobia prevádzkovateľ pohrebiska vopred zriaďoval hrobné miesta z titulu sťažených podmienok. Spoločnosť nevykonáva kamenársku činnosť, nakupuje hotové urnové schránky, rozmiestňuje a predáva ich. Spoločnosť deklaruje, že nebráni občanom v slobodnom výbere poskytovateľa kamenárskych prác a hrobové miesto si občan môže prenajať aj bez urnového hrobu. Predaj urnových schránok na prenajatých hrobových miestach spoločnosť vykonáva v súlade s nájomnou zmluvou a dodatkami č. 1 až 4 .  Mesto Košice nemôže vstupovať do výberu dodávateľa, nakoľko výber dodávateľov prác je v kompetencii prevádzkovateľa, ktorý vyberá dodávateľa na základe najvýhodnejšej ponuky a kvality. Konštatujem, že ide výlučne o obchodný vzťah medzi prevádzkovateľom, občanom (podnájomcom) a dodávateľom. Právnickým osobám, ktoré podali žiadosť bola zaslaná písomná odpoveď.
2.	Žiadosť občana o prešetrenie postupu Mestskej polície Košice – Stanica Západ vo veci napadnutia psa cudzím psom a náhrada škody poškodenému za veterinárne ošetrenie a liečbu. 
Následnou kontrolou bolo zistené¸ že Mestská polícia Košice – Stanica Západ postupovala v zmysle zákona č.372/1990 Zb. o priestupkoch v znení neskorších predpisov v blokovom konaní, nakoľko priestupca sa priznal k spáchaniu priestupku a bol ochotný uhradiť vzniknutú škodu. Odd. komunálneho práva MMK nemôže riešiť uvedený priestupok z dôvodu objasnenia priestupku, ktoré sa ukončilo priznaním priestupcom a zaplatením následnej blokovej pokuty ako žiadal občan. Občan žiadal vo svojich sťažnostiach a doplnených výpovediach, ktoré boli zaznamenané v zápisniciach  na Mestskej polícií Košice - Stanica Západ, aby sa pes evidoval ako nebezpečný pes. Zákon č.282/2002 Z.z. v §2 písmeno b, ktorým sa upravujú niektoré podmienky držania psov, definuje pojem nebezpečného psa takto: „Nebezpečný pes je každý pes, ktorý pohrýzol alebo poranil človeka bez toho, aby bol sám napadnutý alebo vyprovokovaný, ak sa nepoužil v nutnej obrane alebo v krajnej núdzi“. Z tohto dôvodu nemôže byť pes vyhlásený za nebezpečného, nakoľko pes napadol psa a nie človeka. Občan opätovne poslal sťažnosť, ktorá bola adresovaná na odd. komunálneho práva MMK a dožadoval riešenie priestupku v priestupkovom konaní. Sťažnosť bola postúpená na kanceláriu primátora, ktorá konala v súlade so zákonom č.9/2010 Z.z. o sťažnostiach.  Sťažnosť sa vrátila občanovi, nakoľko predmetná sťažnosť bola riešená a vybavená iným právnym predpisom podľa §4 ods. 1 písmeno b zákona č.9/2010 Z.z. o sťažnostiach. 
Nakoľko je to veľmi citlivá záležitosť, na Mestskú časť Košice – Západ bol zaslaný list, v ktorom som požiadala o aktualizáciu tabúľ týkajúcu sa voľného pohybu psov. Občanovi bola zaslaná odpoveď, kde bol uvedený kontakt na Centrum právnej pomoci a žiadosť o bezplatnú právnu pomoc z dôvodu vymáhania škody.
3.	Žiadosť občana o prešetrenie postupu odd. služieb obyvateľstvu MMK vo veci poskytovania nájomných sociálnych bytov. 
Oddelenie služieb obyvateľstvu MMK vyradilo žiadosť občana, nakoľko nespĺňal podmienky, ktoré boli uverejnené dňa 13.04.2010 na webovej stránke mesta Košice. 
Odd. služieb obyvateľstvu MMK postupovalo v zmysle platného všeobecného záväzného nariadenia mesta Košice č.61. 

Občan nespĺňal podmienky na prenajatie sociálneho bytu, a to v:
•	podmienke č.1 - najmenej trojčelná domácnosť (posudzované osoby žijúce v spoločnej domácnosti )
•	podmienke č.4 – žiadateľ a posudzované osoby, s ktorými žije v spoločnej domácnosti sú občanmi mesta Košice s trvalým pobytom v meste , nie sú a ani neboli nájomcami, resp. vlastníkmi bytu alebo rodinného domu a v súčasnej dobe nie sú schopní riešiť svoju bytovú situáciu vlastnými silami. 
Šetrením sa zistilo, že posudzované osoby boli v minulosti vlastníkmi bytu. 
Na základe kontroly odporúčam odd. služieb obyvateľstvu MMK archivovať kópie podkladov, ktoré sa týkajú zamietnutých žiadostí v elektronickej podobe v súlade so zákonom o ochrane osobných údajov. 
4.	Žiadosť občana o prešetrenie postupu BPMK s.r.o. a oddelenia služieb obyvateľstvu MMK.
BPMK s.r.o. vypracoval návrh nájomnej zmluvy, ktorý postúpil na odd. služieb obyvateľstvu MMK bez príslušnej dokumentácie. Týmto vznikli prieťahy vo veci návrhu nájomnej zmluvy. Odd. služieb obyvateľstvu MMK zistilo po obdŕžaní dokumentácie nesúlad medzi kolaudačným rozhodnutím a výpisom z katastra nehnuteľností. Na základe stretnutia kompetentných zamestnancov MMK z odd. majetkového a odd. služieb obyvateľstvu na Útvare hlavného kontrolóra sa listom občanovi odporučilo, aby sa obrátil na odd. majetkové MMK zo žiadosťou na doriešenie problému. 
5.	Žiadosti občanov  z ulice Na Demetri ohľadom prešetrenia vyúčtovania nákladov za služby spojené s bývaním. 
Ide o koeficient za studenú vodu. Občania si môžu uplatniť reklamačné právo. Žiadosti som postúpila na odd. služieb obyvateľstvu MMK. Zároveň som  vypracovala informáciu ohľadom postupu pri reklamácii v tejto veci. Informácia je zverejnená na stránke mesta www.kosice.sk v sekcii Útvaru hlavného kontrolóra. 
6.	Žiadosť právnickej osoby týkajúca sa kontroly plnenia uznesení. 
Ide o uznesenie MZ v Košiciach č.779. Právnickej osobe bola zaslaná písomná odpoveď, v ktorej je informovaná, že Útvar hlavného kontrolóra vykonal kontrolu uznesení prijatých v roku 2009 v súlade zo zákonom 369/1991 Zb. o obecnom zriadení.
B.	Podnety z odborných útvarov MMK
Na základe rokovania s oddelením školstva MMK som vypracovala štatistický prehľad najviac opakovaných porušení zákonov a nedostatkov, ktoré Útvar hlavného kontrolóra zistil počas výkonu kontrolnej činnosti na základných školách. Uvedený materiál sa ako informatívna pomôcka prezentoval štatutárom základných škôl. Materiál je zverejnený na stránke www.kosice.sk v sekcii Útvaru hlavného kontrolóra ako informácia pre ZŠ.
C.	Podnety z predchádzajúceho zasadnutia MZ v Košiciach
•		Sledovanie plnenia vybraných uznesení MZ v Košiciach

-	Uznesenie MZ č.779 – predmetné uznesenie sa zrušilo uznesením č.1155 MZ v Košiciach zo dňa 01.06.2010 
-	Uznesenie MZ č. 794, odrážka č.2. bod E - ÚHA. Uvedené uznesenie je neaktuálne, nakoľko súviselo s uznesením MZ č.779 ktoré bolo zrušené. 

•		EHMK 2013 n.o. – menovanie riaditeľa a členov dozornej rady. 
	Bývalým kontrolórom bol na Ministerstvo vnútra SR zaslaný list, ktorým žiadal o vyjadrenie k postupu menovania riaditeľky EHMK a členov dozornej rady n.o. MZ v Košiciach (zákon č. 213/1997 Z. z. o neziskových organizáciách). 
Na základe rozpravy zo dňa 23.02.2010 som opätovne dňa 03.03.2010 požiadala listom Ministerstvo vnútra SR o vyjadrenie. V rámci interpelácie zo dňa 27.04.2010 som zaslala informáciu poslancovi, v ktorom konštatujem, že na list s opätovnou žiadosťou o vyjadrenie vo veci EHKM n.o. nebola ku dnešnému dňu na Útvar hlavného kontrolóra doručená žiadna odpoveď. 
D.	Ostatná činnosť vyplývajúca zo zákonov a iných predpisov
-	Vypracovanie návrhu plánu kontrolnej činnosti ÚHK mesta Košice na II. polrok 2010.
Manažérska činnosť
-	Zúčastňujem sa zasadnutí Majetkovej komisie MZ a porád vedenia mesta Košice.
-	Absolvovala som v dňoch 10.- 11.06. 2010 Snem hlavných kontrolórov v súvislosti so zmenou zákona č.369/1990 Zb. o obecnom zriadení v znení neskorších zmien a doplnkov.
PREHĽAD VYKONANÝCH KONTROL ÚHK MESTA KOŠICE PODĽA SUBJEKTOV V PRIEBEHU I. POLROKA 2010

PREHĽAD ŠETRENÍ VYKONANÝCH HLAVNÝM KONTROLÓROM MESTA KOŠICE V PRIEBEHU I. POLROKA 2010 

Košice 11.06.2010
Ing. Hana Jakubíková v. r.
Hlavný kontrolór mesta Košice